Šahovski turnir u Wijk aan Zeeu
Šahovski turnir u Wijk aan Zeeu (Šahovski turnir "Tata Steel"; do 1999: Šahovski turnir Hoogovens; do 2010: Šahovski turnir Corus) jest tradicionalni šahovski turnir u Wijk aan Zeeu, predgrađu Beverwijka u holandskoj provinciji Nordholland. Pored Šahovskog turnira u Linaresu, M-Tel Mastersa u Sofiji, Šahovskog turnira u Nanjingu i Grand Slam masters finala, jedan je od pet turnira Šahovskog Grand Slama. Između 1938. iz 1967. turnir se održavao u Beverwijku. Do 1999. godine nosio je ime Šahovski turnir Hoogovens, nazvan po sponzoru turnira, holandskom proizvođaču željeza i aluminija, koji je 6. oktobra 1999. fuzionirao sa britanskim British Steel, te se od tad zvao Šahovski turnir Corus. Nakon kupovine Corusa od strane Tata Steela došlo je u pitanje daljnje održavanje turnira, ali je sponzor potvrdio organiziranje turnira do 2013. Od 73. turnira, turnir se naziva Šahovski turnir "Tata Steel" Na turniru nastupaju šahisti u četiri jakosne grupe (A, B, C i D), te je nastup moguć i za prosječne šahiste, a najzanimljiviji dio turnira je grupa A, u kojoj nastupa 14 najboljih šahista svijeta, koji igraju u dvostrukom kružnom Bergerovom sistemu. Od prvog turnira 1938. na turniru su pobijedili poznati velemajstori: Max Euwe, Bent Larsen, Tigran Petrosjan, Paul Keres, Jefim Geler, Lajos Portisch, Boris Spaski, Mihail Botvinik, Mihail Talj, Viktor Korčnoj, Jan Timman, Anatolij Karpov, Vladimir Kramnik, Gari Kasparov, Viswanathan Anand i Veselin Topalov. Od svih svjetskih šahovskih prvaka na listi pobjednika nedostaju samo Vasilij Smislov i Bobby Fischer. Od 2001. na turniru učestvuje 9 od 10 najboljih igrača po rejtingu. Indijac Viswanathan Anand jedini je igrač koji je na ovom turniru dosad pobijedio 5 puta (od toga je triput podijelio 1. mjesto). On je i jedini igrač koji je imao seriju od 70 partija bez poraza (između 1998. i 2004) Max Euwe, Lajos Portisch i Viktor Korčnoj pobijedili su na turniru 4 puta.